Afrikaans: Artikel 1: Alkoholisme affekteer selde net een aspek van 'n persoon se lewe. Di! word opvoeders se probleem wanneer die uitwerking daarvan by leerders voorkom. Hewige alkoholinname word geassosieer met 'n verskeidenheid neurologiese en gedragsprobleme. Dit affekteer dele van die brein wat te doen het met emosie, leer, geheue, ko6rdinasie en leermotivering. Die doel van die ondersoek was om aan die hand van geselekteerde bronne ondersoek in te stel na die simptome van alkoholmisbruik sowel as die uitwerking daarvan op die kind. Die voorbeeld wat die ouers stel en die huislike omstandighede het 'n betekenisvolle invloed op die kind. Die ontoereikende aktualisering van opvoedingstrukture mag lei tot gedragsprobleme by die kind. Die genetiese samestelling van 'n persoon mag 'n wanbalans in die brein veroorsaak wat die vatbaarheid vir alkoholafhanklikheid kan verhoog. Die gevolge van alkoholmisbruik op . die kind self, sluit onder andere fisiese gebreke by kinders in. Fetale Alkoholsindroom (FAS) is die direkte gevolg van die moeders se inname van alkohol tydens hul swangerskap. Die gebreke wat by kinders voorkom wat aan FAS ly, is onomkeerbaar. Hierdie kinders loon, selfs tot veertien jaar later tekens van vertraagde groei en ontwikkeling. Slagoffers van FAS se brein hou op die ouderdom van agt jaar op om te ontwikkel. Verstandelike geremdheid, 'n lae IK, ernstige leerprobleme en swak skolastiese vordering word by die kinders waargeneem. Op psigologiese vlak is daar min dimensies van die mens wat nie deur alkoholverslawing aangetas word nie. 'n Versteuring in die prenatale stadium van die fetus kan lei tot spesifieke persoonlikheidstrekke wat die ontvanklikheid vir alkoholisme kan verhoog. Die alkoholmisbruik van die ouer be"invloed die akademiese prestasie van die leerder negatief. Hierdie kinders vorm 'n hoe risikogroep vir die ontwikkeling van leerprobleme. Die emosionele uitwerking op die kinders van alkoholiste is ook ernstig. Sulke kinders met hul gevoelens van pyn, vrees, woede en hartseer isoleer hulself dikwels. Hulle word blootgestel aan intense emosionele spanning. In die Luckhoff-distrik het alkoholmisbruik 'n sosiale verskynsel onder die Kleurlinggemeenskap geword wat drasties aangespreek behoort te word. Artikel 2: Die destruktiewe fenomeen, alkoholmisbruik hou 'n ernstige bedreiging in vir 'n gemeenskap sowel as die indiwidu. Wanneer 'n moeder alkohol misbruik terwyl sy swanger is, bereik die toksiese stowwe die fetus deur die bloedstroom van die moeder. Sodoende kan Fetale Alkoholsindroom (FAS) by die baba voorkom. FAS word in twee kategoriee verdeel, naamlik: alkoholverwante geboorteafwykings en neurologiese afwykings. Deur middel van 'n empiriese ondersoek is die korrelasie tussen die alkoholmisbruik van die ouers in die Luckhoff-distrik en die invloed wat dit op die skolastiese vordering van hulle kinders het, ondersoek. Die navorsingsgroep het uit 'n groep van 30 leerders van graad 4 tot 6, tussen die ouderdom van 9 - 14 jaar bestaan. Om die standaard van akademiese vordering te bepaal, is verskeie gestandaardiseerde toetse op die leerders gedoen. Oor 'n tydperk van 'n jaar is verskeie ouditiewe diagnostiese toetse op die leerders uitgevoer. Die Suid-Afrikaanse Polisiediens hou rekord van alle alkoholverwante misdaadgevalle. Die plaaslike Ges.ondheidskliniek dokumenteer weer alle aangemelde en behandelde gevalle waar alkohol vir 'n periode !anger as 'n maand 'n rol gespeel he!. Selfgestruktureerde vraelyse is deur die leerders, ouers en onderwysers van die betrokke leerders voltooi. Die skolastlese vordering van die leerders is oor 'n tydperk van 'n jaar noukeurig gemonitor. Die bevindinge en afleidlnge wat gemaak is uit die data, bevestig dat die leerders akademies ernstig geraak Is deur die alkoholmisbruik van hulle ouers. Al die betrokke leerders wat in die ondersoekgroep gebruik is, het ernstige agterstande ten opsigte van lees, spel en wiskunde getoon. Leerders het ook groot agterstande getoon ten opsigte van hulle reseptiewe taalvermoe en die meeste was ook nie in staat om die vrae van die ASAT-Groep IK-toets te verstaan of te interpreteer nie. Die akademiese prestasie van hierdie leerders blyk kommerwekkend te wees. Opvoeders het aangedul dat al hierdle leerders vanaf ondergemlddeld tot swak presteer. Geeneen van die leerders het bogemlddeld presteer nie. Die meeste van die ouers (wonende In die Luckhoff-distrik en Afrikaanssprekend) het bevestig dat hulle alkohol gereeld oormatig gebruik en dat daar gereeld alkohol in hul huise beskikbaar is. Hulle huishoudinge word dikwels deur alkohol be"invloed. Daar kom ook dikwels rusies en struweling voor as gevolg van alkoholmisbruik. Van die moeders in die ondersoekgroep het 57, 1 % alkohol misbruik tydens hulle swangerskap. Die navorsing het aangedui dat die misbruik van alkohol deur die ouer(s) we! 'n uiters belangrike rol speel in die skolastiese vordering van die betrokke leerders. Hierdie kinders is akademies geremd as gevolg . van hul ouers se alkoholmisbruik. Hulle sal akademies uiteindelik leergestremd wees, tensy na hul behoeftes omgesien word deur die nodige bystand en leiding. Dit is belangrik dat ouers daarvan bewus gemaak sal word dat hul alkoholisme probleme vir hul kinders veroorsaak en dat hul akademiese vordering swak sal wees as gevolg daarvan. Dit is verder noodsaaklik dat die nodige stappe geneem sal word om hierdie ernstige probteem aan te spreek.